Diari Oficial de la Generalitat Valenciana


Sumari del DOGV 5276, del 08-06-2006 (2006/6274)

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni entre el Ministeri d'Habitatge i la Comunitat Valenciana per a l'aplicació del Pla Estatal 2005-2008 per a afavorir l'accés dels ciutadans a l'habitatge.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5276

Data del DOGV
:   08-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6274


Data del document
:   24-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * administració central
    * habitatge

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni entre el Ministeri d'Habitatge i la Comunitat Valenciana per a l'aplicació del Pla Estatal 2005-2008 per a afavorir l'accés dels ciutadans a l'habitatge. [2006/6274]  
Subscrit, després de la tramitació prèvia reglamentària, entre el Ministeri d'Habitatge i la Comunitat Valenciana, el 26 de desembre de 2005, un Conveni per a l'aplicació del Pla Estatal 2005-2008 per a afavorir l'accés dels ciutadans a l'habitatge, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0305/2006, i que figura com a annex d'esta resolució.  
València, 24 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI ENTRE EL MINISTERI D'HABITATGE I LA COMUNITAT VALENCIANA PER A L'APLICACIÓ DEL PLA ESTATAL 6467-7787 ANN A AFAVORIR L'ACCÉS DELS CIUTADANS A L'HABITATGE  
València, 26 de desembre del 2005  
D'una part el Sr. Francesc Camps Ortiz, president de la Comunitat Valenciana,  
D'una altra part, la Sra. María Antonia Trujillo, ministra d'Habitatge, que actua en el seu propi nom i exerceix les competències que li són pròpies, i que, amb caràcter general, apareixen recollides en els articles 12 i 13 de la Llei 6/1997, de 14 d'abril, i amb l'autorització prèvia atorgada per Acord del Consell de Ministres de data 29 de juliol del 2005, en compliment del que estableix l'article 78 del Reial decret 801/2005, d'1 de juliol.   
Ambdues parts, en la qualitat en què cadascuna intervé, es reconeixen recíprocament la capacitat legal per a obligar-se i atorgar aquest conveni, a l'efecte del qual,  
EXPOSEN  
Que el Ministeri d'Habitatge actua d'acord amb les competències exclusives que l'article 149.1.13a de la Constitució espanyola atribueix a l'Estat en matèria de bases i coordinació de la planificació general de l'activitat econòmica.  
Que la Comunitat Autònoma actua d'acord amb les competències que en matèria d'habitatge estableix l'article 148.1.3a de la Constitució espanyola, i que les ha assumides amb caràcter exclusiu per raó del seu Estatut d'Autonomia, aprovat per la Llei orgànica 5/1982, d'1 de juliol, en l'article 31.   
Que el Consell de Ministres d'1 de juliol del 2005 va aprovar el Reial decret 801/2005, d'1 de juliol, pel qual es regula el Pla estatal 2005-2008, per a afavorir l'accés dels ciutadans a l'habitatge.   
Que ambdues parts, a l'empara d'allò que s'ha previngut en l'article 78 de l'esmentat Reial decret, estableixen aquest conveni, l'annex I del qual recull la quantificació inicial dels objectius que la Comunitat Autònoma es proposa aconseguir, i la seua distribució per programes anuals d'actuació, sense perjudici dels possibles ajustaments que puguen produir-se com a conseqüència de l'aplicació de la clàusula primera d'aquest conveni.  
Que ambdues parts estan d'acord que la firma d'aquest conveni comporta l'extinció del fins ara vigent, subscrit el 29 de maig del 2002, i l'acord de modificació d'aquest, de 15 de novembre del 2004, que deixa de produir efecte, excepte pel que es refereix a les situacions jurídiques creades a la seua empara.  
Per aquesta raó, ambdues parts atorguen aquest conveni amb subjecció a les següents  
Clàusules  
Primera. Vigència i contingut del conveni  
Aquest conveni es refereix a actuacions protegides en matèria d'habitatge i sòl que durant la vigència d'aquest obtinguen ajudes financeres de conformitat amb el Reial decret 801/2005, d'1 de juliol, i amb la normativa autonòmica que el desenvolupe i complemente.  
Les actuacions objecte d'aquest conveni són, en principi, les línies d'actuacions protegides establides en l'annex I, i quantificades en nombre d'habitatges, que es consideraran com a objectius que s'han de finançar, segons el sistema d'ajudes financeres que en cada cas corresponga. Els objectius inicials així definits podran veure's modificats, excepcionalment, al llarg de la vigència del conveni, en els supòsits següents:  
a) Per modificacions dels compromisos màxims de despesa estatal anual autoritzats.  
b) Per reajustaments interns (als quals es refereix la clàusula cinquena, 5.2. f) d'aquest conveni), acordats amb el Ministeri d'Habitatge, en les xifres d'objectius de les distintes línies d'actuacions protegides, corresponents a la Comunitat Autònoma, sempre que amb això no se supere l'import màxim dels compromisos de despesa estatal, en conjunt i per anualitats, autoritzats per al Pla estatal 2005-2008.  
Aquests reajustaments podran basar-se, si és el cas, en la constatació de l'existència de modificacions significatives en els valors de les variables de càlcul del cost estatal, respecte als inicialment estimats.  
c) Per l'aplicació de la reserva d'eficàcia a què es refereix la clàusula quarta d'aquest conveni.  
En tot cas, els objectius no finançats a 31 de desembre de cadascun dels anys del citat pla, deixaran d'estar reservats a la Comunitat Autònoma i passaran a la reserva d'eficàcia abans esmentada.  
Segona. Actuacions a càrrec de la comunitat autònoma  
La Comunitat Autònoma firmant es compromet, sense perjudici de les eventuals modificacions pel que fa a objectius previstes en la clàusula primera, a la realització de les actuacions següents:  
1. Qualificar o declarar com a protegides les actuacions a què es refereix l'annex 1 d'aquest conveni, en la mesura suficient perquè puguen finançar-se les xifres màximes d'objectius allí establides, sense perjudici d'ulteriors modificacions d'aquestes xifres màximes per raó del que estableix la clàusula primera.   
2. Reconéixer el compliment dels requisits que habiliten per a accedir a les ajudes financeres del Pla estatal 2005-2008, i determinar les quanties d'aquestes, en totes i cadascuna de les línies d'actuacions protegides a què es refereix l'annex 1 d'aquest conveni, i per les xifres màximes d'objectius en aquest establides, sense perjudici d'ulteriors modificacions d'aquestes xifres màximes per raó del que estableix la clàusula primera.   
3. Tramitar les ajudes financeres d'àrees de rehabilitació integral, de centres històrics i urbans, i de rehabilitació aïllada per a accessibilitat, sostenibilitat i adequació estructural, amb subjecció al que disposa l'esmentat Reial decret, i segons les pautes següents:  
3.1. El finançament específic corresponent a aquestes àrees, com també les fórmules concretes de gestió, seguiment i restants aspectes, es determinaran, en cada cas, en un acord subscrit pel Ministeri d'Habitatge, la Comunitat Autònoma i l'ajuntament corresponent, en l'àmbit de la Comissió Bilateral de Seguiment prevista en la clàusula cinquena apartat 5 d'aquest conveni, d'acord amb el que estableixen els articles 59, 60, 61 i 78 c) del Reial decret 801/2005, d'1 de juliol.  
3.2. Una vegada siguen declarades per la Comunitat Autònoma, rebuda la documentació prèvia establida, i determinades les quanties de les subvencions estatals i les periodificacions del pagament d'aquestes, es podrà modificar, si és el cas, en l'àmbit de la Comissió Bilateral de Seguiment, la xifra inicial d'objectius que figura en l'annex I d'aquest conveni, en aplicació de la clàusula primera, paràgraf b).  
3.3. El pagament de la subvenció per part del Ministeri d'Habitatge es realitzarà de la manera següent:  
3.3.1. Fins a l'import de la primera anualitat, una vegada acordades per la Comissió Bilateral les actuacions que s'han d'executar en l'àrea de rehabilitació.  
3.3.2. Els lliuraments posteriors, dins de cada una de les anualitats acordades, s'efectuaran una vegada justificat per la Comunitat Autònoma l'ús dels fons anteriorment transferits, mitjançant la corresponent acreditació de conformitat amb els certificats de despeses produïdes, expedides a aquest efecte pels serveis competents de la Comunitat Autònoma. Per a realitzar el pagament que complete la subvenció aportada pel Ministeri, serà necessari que la Comunitat Autònoma justifique les despeses produïdes des de l'origen de les actuacions.  
3.3.3. El Ministeri d'Habitatge podrà sol·licitar de la Comunitat Autònoma la informació necessària per al seguiment de les actuacions objecte de l'àrea de rehabilitació.  
3.3.4. Serà competència de la Comunitat Autònoma la supervisió dels projectes i del desenvolupament de les obres.  
3.3.5. La Comunitat Autònoma determinarà un procediment de distribució dels recursos que assegure els principis d'objectivitat, concurrència i publicitat, garantint la transparència de les actuacions administratives.  
4. En el supòsit d'àrees prioritàries d'urbanització de sòl, pagar les subvencions estatals, que s'atindran a les pautes marcades per a les àrees de rehabilitació en els apartats 3.1 a 3.3 d'aquesta mateixa clàusula, i d'acord amb l'article 46 del Reial decret 801/2005, d'1 de juliol.   
5. Pagar les subvencions corresponents a inquilins i propietaris d'habitatges lliures que les cedisquen en arrendament, amb justificació prèvia individualitzada del reconeixement del compliment de les condicions que els habiliten per a obtenir aquestes ajudes econòmiques estatals directes.  
6. Concedir, a càrrec dels seus pressupostos i segons la seua pròpia normativa, les següents ajudes complementàries a les estatals que corresponguen:  
Quadre bàsic d'ajudes per a rehabilitació  
S'estableixen ajudes de caràcter objectiu . als edificis . i subjectiu . a les persones . En funció de les característiques socioeconòmiques d'aquestes.  
Les ajudes objectives se centren en l'adequació dels elements comuns dels edificis, principalment façanes i cobertes, en àrees de rehabilitació declarades per la Generalitat Valenciana, amb unes subvencions entre el 40% i el 60% del cost de les obres.  
Les ajudes subjectives es concedeixen, generalment, per a ingressos ponderats inferiors a 3,5 vegades l'IPREM i 2,5 vegades l'IPREM, graduant la seua intensitat segons es tracte de rehabilitació en àrees o fora d'aquestes, i atenent a les característiques de la intervenció rehabilitadora:   
Rehabilitació d'edificis:  
. Amb patologies: entre el 20 i el 50% amb un màxim de 9.000 €  
. Programes d'accessibilitat i instal·lació d'ascensors, entre el 20 i el 60% i un màxim de 6.000 €  
. Programes d'adequació d'instal·lacions en els edificis entorn del 40% amb un màxim de 3.000 €  
. Millora de sostenibilitat i millora de l'eficiència energètica entorn del 30% fins a 2.000 €.  
Rehabilitació d'habitatges:  
S'atendran els programes d'habitabilitat, adequació d'instal·lacions, eficiència energètica i adaptació per mobilitat en l'habitatge, amb subvencions entre el 10 i el 40% i un màxim de 9.000 € per habitatge.   
7. Complir els compromisos addicionals següents:  
7.1. La Comunitat Autònoma es compromet a donar audiència, com a part interessada, al Ministeri d'Habitatge, en l'elaboració de les seues normes sobre habitatge i sòl relacionades amb el Pla estatal 2005-2008.  
7.2. La Comunitat Autònoma es compromet a adoptar les mesures necessàries, tant de caràcter normatiu com en l'àmbit de la gestió, per a garantir que les ajudes financeres s'obtinguen en les modalitats i quanties legalment previstes.  
A aquest efecte, es compromet a condicionar, en les seues resolucions, l'accés a aquestes ajudes financeres, principalment en el supòsit de primer accés a l'habitatge en propietat, que les dades que figuren en el contracte d'opció de compra, compravenda o d'adjudicació, i que han servit de base per a la determinació de la quantia de les ajudes financeres (préstec, subsidiació, ajuda estatal directa a l'entrada), coincidisquen exactament amb els que figuren en les corresponents escriptures públiques de compravenda o d'adjudicació. Si no es dóna aquesta coincidència, el Ministeri d'Habitatge comunicarà aquesta circumstància a la Comunitat Autònoma, deixant en suspens la seua conformitat a la concessió del préstec qualificat, siga directa o per subrogació en el del promotor, i, si és el cas, el pagament de les ajudes estatals, fins tant la Comunitat Autònoma resolga novament al respecte.  
7.3. La Comunitat Autònoma es compromet que en les seues resolucions, o en annexos a aquestes, figuren les dades concretes sobre les circumstàncies que han servit de base per al reconeixement del compliment dels requisits que en cada cas habiliten per a accedir a les ajudes financeres (superfície útil de l'habitatge i, si és el cas, del garatge i traster, preu total de l'habitatge, primer accés a l'habitatge en propietat, ingressos familiars corregits, nombre de membres de la unitat familiar, famílies nombroses, persones amb discapacitat, joves, unitat familiar que tinga a càrrec seu alguna persona de més de 65 anys, famílies monoparentals, víctimes de la violència de gènere i del terrorisme), dades necessàries amb vista a la seua utilització pel Ministeri d'Habitatge en les seues tasques de seguiment i anàlisi del desenvolupament del Pla, en els seus aspectes quantitatius i qualitatius, i per als preceptius informes al respecte.  
7.4. La Comunitat Autònoma es compromet a adoptar les mesures que calguen a fi d'establir i fer operatiu el registre de demandants, o els procediments anàlegs a què es refereix la disposició transitòria vuitena del citat Reial decret 801/2005, d'1 de juliol, en el termini de sis mesos fixat en aquesta.  
7.5. La Comunitat Autònoma es compromet a establir dins de les xifres d'objectius de cada any relatives a adquisició protegida d'altres habitatges usats, la reserva per a habitatges de nova construcció a preu taxat, promogudes sobre sòls finançats a càrrec dels reials decrets 1932/1991, de 20 de desembre; 2190/1995, de 28 de desembre; segons estableixen aquestes.   
7.6. La Comunitat Autònoma es compromet, d'acord amb el que estableix la disposició addicional quarta de la Llei 29/1994, de 24 de novembre, d'arrendaments urbans, a considerar com subjecte preferent de les ajudes públiques per a l'accés a l'habitatge, sempre que complisquen els requisits pel que fa a ingressos màxims establits en el Reial decret 801/2005, d'1 de juliol, a les persones que en aplicació del que estableix la disposició transitòria segona de l'esmentada llei, es vegen privades del dret a la subrogació mortis causa que els reconeixia el Text refós de la llei d'arrendaments urbans, aprovat per Decret 4104/1964, de 24 desembre.  
Tercera. Actuacions a càrrec del Ministeri d'Habitatge  
1. Compromís general del Ministeri d'Habitatge  
El Ministeri d'Habitatge es compromet a aportar les ajudes estatals econòmiques directes corresponents a les actuacions que es detallen en els apartats de la clàusula segona, de conformitat amb el Reial decret 801/2005, d'1 de juliol, corresponents a les actuacions incloses en l'annex I i dins dels compromisos màxims de despesa estatal autoritzats, sense perjudici de les eventuals modificacions d'objectius previstes en la clàusula primera. Conseqüentment, es podran realitzar els reajustaments necessaris, a l'alça o a la baixa, de la despesa derivada d'aquestes modificacions d'objectius. Així mateix, l'esmentat Ministeri podrà establir convenis específics, dins del marc del Pla estatal 2005-2008, tant per a cofinançar habitatges de protecció oficial de promoció pública com per a finançar la urbanització i execució de promocions d'habitatges protegits que incorporen criteris de sostenibilitat o introduïsquen experiències innovadores.   
2. Quantia màxima global de les subvencions estatals  
La quantia màxima global del conjunt d'aquestes ajudes, per que fa al concepte de subvencions, s'imputarà en els pressupostos anuals del Ministeri d'Habitatge, de manera que, sumant les quanties que corresponguen als ens territorials autonòmics, en desenvolupament del Pla d'habitatge 2005-2008, amb les derivades de la reserva d'eficàcia a què es refereix la clàusula quarta, no excedisquen dels límits màxims establits per a cada any.   
Així mateix, el fet que eventualment s'ultrapassen, sense conformitat de l'esmentat Ministeri, les xifres convingudes d'actuacions finançades, en particular, de les rehabilitacions finançades amb subvenció, eximirà el Ministeri de qualsevol obligació de despesa en concepte de les subvencions que podrien haver correspost a les actuacions reconegudes en excés.  
3. Finestretes úniques d'habitatge   
Es podran destinar fons estatals, durant el període de vigència del Pla en concepte de subvencions per a la implantació i manteniment de finestretes úniques d'habitatge, a les quals es refereix l'article 80 del citat Reial decret, per a la informació i suport a la gestió d'actuacions protegides, com també per a la prevenció del frau en aquestes matèries, incloent, si és el cas, la constitució, la millora i el manteniment de registres públics de demandants.  
La quantia màxima d'aquestes subvencions serà del 40 per 100 del cost total de d'aquestes finestretes, que serà determinat anualment mitjançant un acord de la comissió bilateral, i serà susceptible de revisió en funció de l'activitat efectivament realitzada per aquestes finestretes i de l'evolució del nombre d'aquestes, tenint sempre en compte les disponibilitats pressupostàries.  
A aquest efecte, La quantia de la subvenció corresponent a l'any 2006 serà d'1.600.000 euros.  
Les finestretes úniques d'habitatge s'ubicaran als següents municipis i comarques:   
. Serveis territorials d'Alacant, Castelló i València  
. Oficines comarcals de rehabilitació de Morella, Castelló, Segorbe, Sagunt, València, Alzira, Requena, Ontinyent, Xàtiva, Gandia, Llíria, Dénia, Alacant, Alcoi, Elx, Elda i Orihuela.  
. Xarxa d'infohabitatge per la qual s'estableixen acords amb diferents ajuntaments per a informació de lloguer i habitatge i actuacions protegides i les seues ajudes.  
4. Subvenció a adquirents d'habitatges de protecció oficial de promoció pública  
El Ministeri d'Habitatge, satisfarà, una subvenció, a càrrec dels seus pressupostos, als adquirents en primera transmissió d'habitatges de protecció oficial de promoció pública, venudes en les condicions de preu i ajornament de pagament establides en el Reial decret 3148/1978, de 10 de novembre, i disposicions complementàries, com també en les normes corresponents de la comunitat autònoma, sempre que l'ajornament implique almenys el 80 per 100 del pagament total que s'ha d'efectuar per l'habitatge. La subvenció personal i especial serà per un import coincident amb el que resulte d'aplicar al preu de l'habitatge el tipus impositiu de l'impost sobre el valor afegit que grave la transmissió d'aquests habitatges.  
Quarta. Recursos no territorialitzats inicialment  
1. Finalitat   
De conformitat amb el que estableix l'article 83.3. del Reial decret 801 /2005, d'1 de juliol, s'estableix una reserva de recursos estatals, al marge dels corresponents a les actuacions protegides inicialment convingudes amb les comunitats autònomes i ciutats de Ceuta i Melilla per al desenvolupament del Pla estatal 2005-2008, i dins del conjunt d'ajudes estatals autoritzades. Aquesta reserva té com a finalitat cobrir necessitats o demandes imprevistes al llarg de l'execució del pressupost i, concretament:   
a) Dotar un fons de solidaritat per a emergències i situacions de catàstrofe, en la part relacionada amb l'habitatge   
b) Establir una reserva d'eficàcia que possibilite que les comunitats autònomes més actives puguen finançar nous objectius addicionals en matèria d'habitatge en els seus territoris, per damunt de les previsions per a cada any acordades inicialment amb el Ministeri d'Habitatge en aquest conveni, i que figuren com a annex I, a càrrec dels recursos no assignats territorialment, respectant sempre els límits del conjunt d'ajudes estatals aprovats, i dins de l'objectiu final d'aconseguir el compliment global del pla.  
c) Finançar la urbanització i execució de promocions d'habitatges protegits que incorporen criteris de sostenibilitat o introduïsquen experiències innovadores pel que fa a habitatges protegits, mitjançant acords específics al respecte, en el marc de les comissions bilaterals de seguiment del pla.  
2. Sistema d'accés a la reserva d'eficàcia  
A partir de l'1 d'octubre de cada any, les comunitats autònomes i ciutats de Ceuta i Melilla podran accedir a aquesta reserva quan hagen esgotat els objectius inicialment acordats, i una vegada efectuats, si això fóra possible, els reajustaments interns a què fa referència la clàusula cinquena, 5.2 f) d'aquest conveni. Els corresponents increments d'objectius que s'han de finançar a càrrec d'aquesta reserva seran acordats en el marc de les comissions bilaterals de seguiment.  
Així mateix, i abans de l'1 d'octubre de cada any, podran finançar-se objectius a càrrec de l'esmentada reserva d'eficàcia, quan:  
. Els objectius inicials, o modificats, d'alguna línia d'actuació hagen sigut finançats en la seua totalitat, sempre que els increments d'objectius no excedisquen, en conjunt, del 30 per 100 dels objectius inicialment convinguts;   
. S'hagen finançat en la seua totalitat els objectius inicialment convinguts en alguna de les línies d'actuacions protegides relacionades amb el foment del mercat d'habitatges en arrendament, sempre que la xifra d'objectius inicialment convinguda, en conjunt, en aquesta matèria comporte, almenys, el 5 per 100 del total dels objectius reflectits en l'annex 1 (sense incloure els de sòl).  
Aquests increments d'objectius que s'han de finançar a càrrec de la reserva d'eficàcia seran acordats en el marc de les comissions bilaterals de seguiment.   
En conseqüència, la Comunitat Autònoma, en finalitzar la vigència del corresponent programa anual del pla, podrà haver incrementat, de fet, les seues xifres d'objectius finançats, en relació amb els inicialment fixats, gràcies a la seua participació en la reserva d'eficàcia.  
Cinquena. Seguiment del conveni  
1. Obligacions de notificació i informació per part de la Comunitat Autònoma  
1.1. La Comunitat Autònoma es compromet a remetre al Ministeri d'Habitatge, amb caràcter trimestral, justificació certificada dels pagaments realitzats en concepte de les subvencions reconegudes, per figures, plans i programes anuals d'actuació, en suport documental, sense perjudici del compromís a què es refereix el paràgraf 1.2. d'aquest apartat.  
Finalitzat l'exercici i, per tant, amb caràcter anual, s'haurà de tramitar la informació prevista en l'article 86, sisena, de la Llei general pressupostària.  
1.2. La Comunitat Autònoma es compromet a remetre les seues comunicacions d'informació a la Direcció General d'Arquitectura i Política d'Habitatge del Ministeri d'Habitatge, a les quals es refereixen els següents paràgrafs d'aquest apartat, com també les justificacions de pagaments de les subvencions reconegudes, mencionades en el paràgraf 1.1 anterior, segons les pautes expressades en el Protocol per a l'intercanvi normalitzat d'informació (PIN) que s'adjunta com a annex a aquest conveni.  
L'esmentada Direcció General del Ministeri d'Habitatge i la Comunitat Autònoma acorden col·laborar a nivell tècnic, a fi de resoldre els eventuals problemes que puguen obstaculitzar l'aplicació del protocol, a fi d'adoptar les mesures oportunes per a aconseguir les finalitats perseguides, és a dir, el flux àgil i eficient de la informació.  
1.3. La Comunitat Autònoma es compromet a enviar a la Direcció General d'Arquitectura i Política d'Habitatge:  
a) Amb caràcter quinzenal, almenys: llista d'adquirents a què s'ha reconegut el compliment dels requisits que habiliten per a accedir a la subsidiació de préstecs convinguts, i, si és el cas, a les ajudes estatals directes a l'entrada (AEDE), en relació amb l'adquisició, en primer accés a l'habitatge en propietat, d'habitatges protegits de nova construcció i per a actuacions d'adquisició protegida d'habitatges usats.  
b) Amb caràcter mensual, almenys: llista del reconeixement del compliment dels requisits que habiliten per a accedir a la subvenció per a actuacions protegides d'habitatges promogudes per a lloguer, rehabilitació, subvencions a inquilins i a propietaris i adquirents d'habitatges usats per a la seua cessió en lloguer, com també a actuacions protegides en matèria de sòl, incloent, si és el cas, aquells reconeixements del compliment dels requisits que habiliten per a accedir a les subvencions que corresponguen a plans i programes anteriors convinguts entre la Comunitat Autònoma i el Ministeri d'Habitatge, I que, segons la normativa corresponent i els termes d'aquests convenis, escaurà anar reconeixent durant l'àmbit temporal del present conveni.   
c) Amb caràcter trimestral, almenys: la informació oportuna sobre denegació de qualificacions o declaracions definitives o desqualificacions que haja acordat, referides a les actuacions protegides objecte d'aquest conveni.  
2. Obligacions d'informació per part del Ministeri d'Habitatge  
El Ministeri d'Habitatge, a través de la Direcció General d'Arquitectura i Política d'Habitatge, remetrà a la Comunitat Autònoma, amb periodicitat mensual, en suport informàtic, segons les pautes recollides en el protocol per a intercanvi normalitzat d'informació (PIN) que s'acompanya com a annex a aquest conveni:  
a) Llista individualitzada dels préstecs convinguts concedits en l'àmbit territorial d'aquesta comunitat, classificats per entitats de crèdit i per cada una de les modalitats d'actuacions protegides.  
b) Llista individualitzada de les subrogacions en préstecs convinguts concedits per a la promoció d'habitatges protegit de nova construcció en l'àmbit territorial d'aquesta comunitat, classificades per entitats de crèdit, com també de les ajudes estatals directes a l'entrada (AEDE) a les quals el Ministeri haja donat la seua conformitat. En la mesura que es dispose de la informació expressada en el paràgraf 1.3, a), d'aquesta clàusula, aquesta podrà figurar combinada amb les esmentades subrogacions i, si és el cas, AEDE.  
3. Registre d'habitatges protegits  
Les dades que la Comunitat Autònoma subministre al Ministeri d'Habitatge, en el marc d'aquest conveni, en especial els referents als promotors d'habitatges protegits de nova construcció i als beneficiaris de les ajudes econòmiques estatals directes, podran ser inclosos pel dit Ministeri en el Registre d'habitatges protegits a què es refereix la disposició addicional sisena del Reial decret 801/2005, d'1 de juliol, en la forma i a l'efecte que es determinen en l'Ordre de creació d'aquest Registre, segons el que preveu la mencionada disposició addicional sisena.  
4. Informació pública  
4.1. Ambdues parts es comprometen a col·laborar activament per a potenciar la difusió d'informació sobre les mesures del Pla estatal 2005-2008.  
4.2. La participació de les distintes institucions haurà de fer-se constar en tota la informació pública que s'edite i, en particular, en els cartells exteriors descriptius de les obres en promocions d'habitatges protegits, rehabilitació i urbanització de sòl, en els quals figurarà l'import de la subvenció aportada, si és el cas, pel Ministeri d'Habitatge, amb una tipografia i grandària igual als empleats per a referir-se a la participació de la Comunitat Autònoma. En el cas que aquesta última haja aprovat l'obligació d'instal·lar plaques o elements identificatius de caràcter permanent en l'exterior dels habitatges protegits, haurà d'incloure's en aquells la referència al finançament a càrrec del Pla estatal d'habitatge 2005-2008. Els sistemes i pautes d'informació pública corporativa d'ambdues administracions, pel que fa a les actuacions protegides del Pla estatal 2005-2008, s'acordaran en el marc de la Comissió Bilateral de Seguiment.  
5. Comissió bilateral de seguiment  
5.1. Ambdues parts es comprometen a efectuar el seguiment conjunt i a coordinar les seues actuacions amb vista al compliment de les obligacions contretes en aquest conveni. A aquest efecte es crea una Comissió Bilateral de Seguiment que presidiran conjuntament el titular del Ministeri d'Habitatge i el titular de la conselleria responsable en matèria d'habitatge. Ambdós podran delegar en els directors generals responsables d'habitatge d'ambdues administracions.  
En aquesta comissió figurarà, per part de l'administració General de l'Estat, un representant de la Delegació del Govern a la Comunitat Autònoma.  
La comissió haurà de constituir-se en el termini d'un mes a partir de la firma d'aquest conveni i es reunirà, almenys, una vegada al trimestre.  
5.2. Les funcions d'aquesta comissió seran:  
a) Comprovar l'efectiu intercanvi previst d'informació i analitzar-ne el contingut.  
b) Dur a terme un seguiment sistemàtic del compliment dels convenis entre el Ministeri d'Habitatge i les entitats de crèdit, a l'efecte de garantir l'adequat volum de finançament convingut en el corresponent àmbit territorial.  
c) Analitzar el desenvolupament i el compliment d'aquest conveni, i formular les oportunes propostes en el cas de desviacions d'aquest.  
d) Formular i acordar, si és el cas, les propostes de finançament específic d'àrees prioritàries d'urbanització de sòl i de les àrees de rehabilitació concretes, concretant els aspectes a què es refereixen els articles 46, 59 i 61 del Reial decret 801/2005, d'1 de juliol.  
e) Formular i acordar, si és el cas, les propostes i quanties de subvencions per a la implantació i manteniment de les finestretes úniques per a la informació i suport a la gestió d'actuacions protegides, com també per a la prevenció del frau en aquestes matèries, incloent, si és el cas, la constitució, millora i manteniment de registres públics de demandants a qui es refereix l'apartat 3 de la clàusula tercera d'aquest conveni.  
f) Formular i acordar, si és el cas, propostes de canvis d'objectius mitjançant reajustaments interns d'aquests, incrementant els d'una o diverses línies d'actuacions protegides a costa de reduccions dels d'una altra o altres, sempre que això siga possible, en funció de les modalitats específiques d'ajudes financeres que en cada cas corresponguen. Aquests canvis d'objectius s'efectuaran tenint en compte l'evolució de les circumstàncies en el territori de la Comunitat Autònoma i del grau general de compliment del pla En els restants territoris, sempre dins dels volums màxims de recursos financers i ajudes estatals autoritzats, segons l'article 83.1 del Reial decret 801/2005, d'1 de juliol. S'acordaran, així mateix, si és el cas, els increments d'objectius inicials a càrrec de la reserva d'eficàcia, segons s'estableix en la clàusula quarta d'aquest conveni. Els nous objectius així acordats seran la base per a la determinació i l'oportú reajustament, si és el cas, dels compromiss de despesa per part del Ministeri d'Habitatge, entenent que el dit ministeri no estarà obligat a cap pagament pressupostari en concepte d'ajudes econòmiques estatals directes a actuacions que excedisquen en el seu nombre o import de les acordades en el present conveni i, si és el cas, en el marc de la Comissió Bilateral de Seguiment.  
6. Comissió Multilateral de Seguiment del Pla  
Ambdues parts es comprometen a participar en la Comissió Multilateral de Seguiment, integrada pels directors generals competents en matèria d'habitatge de les comunitats autònomes i ciutats de Ceuta i Melilla i del Ministeri d'Habitatge, i que serà presidida pel secretari general d'habitatge o, per la seua delegació, pel director general d'Arquitectura i Política d'Habitatge del Ministeri d'Habitatge. La Comissió es reunirà, almenys, una vegada cada semestre.  
La Comissió Multilateral analitzarà l'evolució del Pla estatal 2005-2008 i debatrà sobre les mesures oportunes que s'han d'adoptar en desenvolupament d'aquest o, si és el cas, per a corregir les eventuals desviacions respecte a l'evolució prevista d'aquest pla que siguen detectades.  
Sisena. Duració i modificació del conveni  
La duració d'aquest conveni serà la del període comprés entre la seua data d'atorgament i el 31 de desembre de l'any 2008, coincidint en tot cas la vigència d'aquest amb la del Pla d'estatal 2005-2008. Aquest termini podrà ser prorrogat pel temps que les parts acorden si, arribat el seu terme, hi ha raons que així ho aconsellen.   
Així mateix, per raons degudament justificades, aquest conveni podrà ser modificat, mitjançant un acord de les parts que el subscriuen.  
En ambdós supòsits, es donarà compte a la Comissió Multilateral de Seguiment del Pla.  
Setena. Extinció  
Aquest conveni s'extingirà per la conclusió del període màxim establit per a la seua vigència i, en tot cas, per l'esgotament del volum de recursos estatals assignats, com també per resolució del mateix.  
Seran causes de resolució el mutu acord de les administracions intervinents, la decisió unilateral d'alguna d'aquestes quan es produïsca per l'altra un incompliment greu acreditat de les obligacions assumides, i qualssevol altres que, si és el cas, li siguen aplicables d'acord amb la legislació vigent.  
En el mateix supòsit d'extinció del conveni, les actuacions en curs, o siga, aquelles el dret de les quals a ajudes financeres haja sigut reconegut anteriorment per la Comunitat Autònoma, continuaran la seua tramitació amb les limitacions imposades per la vigència prevista del conveni i, en tot cas, per l'esgotament del volum de recursos estatals assignats.  
I en prova de conformitat, firmen aquest conveni en dos exemplars  
El president de la Comunitat: Francesc Camps Ortiz  
La ministra d'Habitatge: María Antonia Trujillo Rincón